‘Dis ek, Anna’: Ouderdomsperk aangepasTimes Media Films was suksesvol in sy appèl teen die Rolprent- en Publikasieraad (RPR) se klassifikasie van die Afrikaanse fliek, Dis ek, Anna. Die RPR het op 4 September ŉ ouderdomsbeperking van 18 aangekondig met ŉ waarskuwing teen taalgebruik, geweld en seksuele geweld. Die ouderdomsbeperking is nou aangepas na 16 met ŉ waarskuwing dat die inhoud van die fliek sensitiewe kykers kan ontstel. Driki van Zyl, algemene bestuurder van Times Media, het gesê die uitspraak word verwelkom, aangesien die fliek die kwessie van seksuele mishandeling in Suid-Afrika, en die impak daarvan op kinders, aanroer. Die fliek is gegrond op Anchien Troskie (Elbie Lötter) se boeke, Dis ek, Anna en Die staat teen Anna Bruwer, wat handel oor die seksuele molestering waaraan sy as kind deur haar stiefpa blootgestel is. Tertius Kapp het die draaiboek hanteer en die fliek is vervaardig deur Niel van Deventer met regie deur Sara Blecher. Die akteurs is Charlene Brouwer in die hoofrol, met onder andere Marius Weyers, Elize Cawood, Dawid Minnaar, Hykie Berg, Fezile Mpela en Eduan van Jaarsveld. “Ons verwelkom die nuwe klassifikasie,” het Van Deventer gesê. “Ons het die fliek gemaak met die hoop dat dit ŉ verandering sal maak aan die lewens van jong slagoffers van seksuele mishandeling en hoop sal bied aan diegene wat hulpeloos of stemloos voel.” Dis ek, Anna begin op 23 Oktober landswyd in rolprentteaters draai.